SKRIFTLIG FORESPØRGSEL E-0890/01

af Juan Naranjo Escobar (PPE-DE) til Kommissionen

(27. marts 2001)

Om: Socrates-programmet 2000-2006

Mangelen på budgetmidler til at imødekomme alle ansøgninger, hindringerne for studerendes og læreres mobilitet, vanskelighederne med at få anerkendt studier gennemført i udlandet og forskellene mellem de stipendier, som de studerende fra de forskellige deltagerlande kunne oppebære, er blot nogle af de mangler, Kommissionen har erkendt i en rapport om gennemførelsen af Socrates-programmet 1995-1999.

Omkring 460 000 studerende modtog i perioden 1995-1999 et Erasmus-stipendium som led i Socrates-programmet, men kan Kommissionen fremkomme med nærmere oplysninger om de hindringer, der på nuværende tidspunkt eksisterer for studerendes og læreres mobilitet?

Hvordan agter den i perioden 2000-2006 at løse såvel disse problemer som problemerne med den langsommelige sagsbehandling, de alt for lange betalingsfrister og den overdrevne vægt, man tillægger projekternes finansielle aspekter på bekostning af de pædagogiske? Hvilke konkrete skridt agter den at tage til at løse de eksisterende problemer med anerkendelse af fag, der er læst i andre lande? Hvordan kan den forsvare, at der fortsat er store forskelle mellem de stipendiebeløb, der udbetales til studerende fra de enkelte lande, og som spænder fra under 100 EUR til over 800 EUR om måneden? Hvilke andre foranstaltninger arbejder den for tiden på med henblik på opfyldelsen af målsætningen om, at hver EU-borger skal beherske to fællesskabssprog ud over modersmålet?

Svar afgivet på Kommissionens vegne af Viviane Reding

(1. juni 2001)

Mobilitet gennem Erasmus-programmet i Europa har eksisteret siden det akademiske år 1987/1988, og antallet af mobile studerende stiger hvert år med omkring 10 %. Om et år eller to vil 1 mio. europæiske studerende have studeret i et andet land i Europa. Denne udvikling har været mulig takket være samarbejdet mellem medlemsstaterne og medlemsstaternes institutioner og Kommissionen.

Den evalueringsrapport, som det ærede medlem nævner, viser, at den første fase under Socrates overordnet set har været positiv. Inden for rammerne af Erasmus er der tidligere truffet adskillige foranstaltninger for at fjerne hindringerne for mobilitet, og Kommissionen vil fortsat udvikle disse foranstaltninger, f.eks. det europæiske meritoverførselssystem (ECTS), som letter anerkendelse, intensive sprogforberedende kurser og andre sprogforberedende foranstaltninger, der bidrager til at fjerne hindringer såsom mangel på sproglige kvalifikationer, samt informationskampagner som Socrates on the move.

Uden for programmet er der iværksat adskillige initiativer, som Kommissionen støtter, inden for de emner, som det ærede medlem nævner. Indførelsen af et diplom-supplement, som bidrager til at mindske hindringerne for akademisk anerkendelse. Bologna-processen (fælles erklæring fra de europæiske undervisningsministre, der var samlet i Bologna den 19. juni 1999) skal i sidste instans gøre foranstaltninger som ECTS og diplom-supplementet mere udbredte. Endelig omhandler den foreslåede henstilling til mobilitet (som skal vedtages på undervisningsministrenes møde i Rådet) mange forhold, der er relevante i relation til hindringer for mobilitet for studerende og undervisere.

Afgørelsen om anden fase af Socrates-programmet omfatter en decentralisering af Erasmus-mobilitetsordningen. Det betyder, at hvert deltagerland selv forvalter de Erasmus-midler til mobilitet, som tildeles dem. Støttens omfang afhænger derfor af den nationale politik og supplerende finansiering på nationalt plan.